
Titelvignet  fra  Bartisch,  Augen-Dienst, 
2den  udgave,  1686. 


Det  er  vistnok  nødvendigt,  at  jeg  i  denne  forsam¬ 
ling,  der  for  en  stor  del  består  af  ikke-læger, 
begynder  mit  foredrag  med  at  fortælle  Dem,  hvad 
stær  er. 

Ved  stær,  nærmere  betegnet  grå  stær,  i  det  inter¬ 
nationale  lægesprog  cataract,  forstår  man  en  fordunk¬ 
ling  af  øjets  linse;  denne  bliver  uigennemsigtig,  såle¬ 
des  at  lyset  ikke  mere  gennem  pupillen  kan  passere 
ind  i  øjets  indre  og  danne  billede  på  nethinden,  hvad 
der,  som  De  ved,  er  betingelse  for  syn. 


Hornhinden 

Linsen 

Re^nlKi  (»hinden 


Fig.  i.  Billede  af  normalt  øje. 

Linsen  ligger  fortil  i  øjet  med  sin  forflade  støttet 
mod  regnbuehindens  bagflade.  Foran  den  og  regn¬ 
buehinden  findes  forreste  øjenkammer  (a)  med  den 
tyndtflydende  vandvæske,  der  efter  udtømmelse  hur¬ 
tigt  reproduceres  og  derfor  uden  skade  kan  udtøm- 

mes.  Bag  den  ligger  glaslegemerummet  (b),  som  inde¬ 
holder  en  substans,  der  i  konsistens  og  udseende  lig¬ 
ner  rå  hønseæggehvide;  af  den  tåler  øjet  kun  at  mi¬ 
ste  en  mindre  del,  den  reproduceres  nemlig  ikke,  og 
mistes  større  mængder  af  den,  vil  øjet  gå  til  grunde. 

Da  den  midterste  del  af  linsens  forflade  ligger  frit 
i  pupillen,  vil  en  uklarhed  af  linsen  ved  umiddelbar 
betragtning  røbe  sig  som  en  grålig  reflex  i  den  nor¬ 
malt  kulsorte  pupil;  deraf  kommer  navnet  grå  stær , 
i  modsætning  til  det  nu  forældede  begreb  sort  stær , 
med  hvilket  man  i  ældre  tid  forstod  al  blindhed,  hvor 
den  grålige  reflex  manglede.  Sort  stær  rummede  i  sit 
begreb  en  del  forskellige  sygdomme  i  synsnerve,  net¬ 
hinde  o.  1.,  som  man  ikke  var  i  stand  til  at  erkende, 
førend  øjenspejlet  i  midten  af  forrige  århundrede  op- 
fandtes  af  Helmholtz,  og  det  blev  muligt  gennem  pu¬ 
pillen  at  se  ind  i  øjets  indre  med  samme  tydelighed, 
som  man  gennem  et  nøglehul  ser  ind  i  en  stue.  Der¬ 
ved  opløstes  det  tågede  begreb  sort  stær  i  sine  klare 
og  vel  afgrænsede  elementer,  og  det  hørte  hermed  op 
at  existere  i  lægesproget. 

Grå  stær  kan  som  bekendt  opereres.  Dette  sker  nu 
om  stunder  ved  gennem  et  snit  at  udtage  den  for¬ 
dunklede  linse  uden  at  beskadige  eller  udtømme  glas¬ 
legemet.  Dermed  bliver  den  spærrede  pupil  atter  fri, 
og  lyset  kan  trænge  ind  i  øjets  indre.  Idet  linsen 
fjærnes,  bliver  øjets  brydningsævne  noget  formindsket, 
og  billederne  på  nethinden  som  følge  deraf  noget 
uskarpe,  men  patienten  får  dog  også  uden  brille  tåle¬ 
ligt  gangsyn;  at  resultatet  i  hvert  fald  ikke  er  at  for¬ 
agte,  kan  man  slutte  deraf,  at  stæroperation  er  gjort 

tusinder  af  år  før  brillernes  opfindelse.  Med  briller  kan 
den  opererede  komme  til  at  se  fuldstændigt  skarpt  og  få 
så  god  synsstyrke,  som  han  havde,  før  han  fik  sin  sygdom. 

Når  jeg  skal  vise  Dem  nogle  gamle  billeder  af 
stæroperationer,  vil  disse  dog  fremstille  et  helt  andet 
operativt  indgreb  end  det  omtalte.  Dette  er  nemlig 
af  ret  ny  dato:  fra  midten  af  det  1 8de  århundrede. 
Dets  indførelse  er  en  af  lægekunstens  største  triumfer, 
der  skyldes  franskmanden  Jacques  Daviel.  Men  tusin¬ 
der  af  år  før  hans  tid  havde  man  gjort  operative  ind¬ 
greb  på  grå  stær,  dog  ud  fra  ganske  fejlagtige  ana¬ 
tomiske  og  fysiologiske  forestillinger,  saaledes  at  man 
i  virkeligheden  ikke  havde  mindste  forestilling  om, 
hvad  man  foretog  sig. 

Det  er  i  høj  grad  betegnende  for  mangelfuldheden 
ved  den  menneskelige  erkendelse,  at  medens  stær¬ 
operationen  blev  til  i  oldtiden,  vidste  man  først  om¬ 
kring  1 700-tallet  af  vor  tidsregning,  at  stæren  havde 
sit  sæde  i  linsen,  og  at  det  var  linsen,  man  ved  ope¬ 
rationen  angreb. 

I  den  første  kendte  beskrivelse  af  øjets  anatomi, 
der  skyldes  Demokritos  og  er  fra  det  5te  århundrede 
f.  Chr.,  kendes  linsens  existens  ikke. 

Hippo krates  og  Aristoteles  har  vistnok  kendt  linsen, 
men  opfattet  den  som  et  kunstprodukt,  der  var  op¬ 
stået  ved  vævenes  stivnen  i  døden.  Først  hos  Celsus , 
der  levede  i  Rom  på  Neros  tid,  omtales  linsen  tyde¬ 
ligt,  men  hans  anskuelse  om  øjets  anatomi,  der  blev 
stående  i  1700  år,  gjorde  den  rette  opfattelse  af  stær 
umulig.  For  Celsus  var  nemlig  linsens  beliggenhed 

langt  bagtil  i  øjet,  omtrent  i  dets  midte;  den  var  ad¬ 
skilt  fra  pupillen  ved  et  »locus  vacuus«,  et  tomt  rum, 
og  fra  den  udgik  efter  hans  mening  synskraften.1) 


Fig.  2.  Øjets  anatomi  i  Georg  Bartisch  von  Konigsbriicks  Augen- 
Dienst,  2den  udg.  1 686,  Niirnberg  (Georg  Scheurer).  I  linsen. 


Ser  De  på  dette  billede  fra  en  oftalmologisk  lære¬ 
bog  fra  det  17de  århundrede,  finder  de  denne  Cel- 
sus  opfattelse  bevaret. 

Under  disse  omstændigheder  faldt  det  ingen  ind, 
at  den  grå  fordunkling  i  pupillen  skyldtes  linsen,  man 


*)  Gronholm ,  Grunddragen  af  ogonanatomiens  historiska  utveckling. 
Finska  Lakarasållskapets  Handlingar  1916.  Mars. 

mente,  det  var  en  hinde,  der  havde  dannet  sig 
derved,  at  legemets  urene  safter  havde  sænket  sig 
ned  over  pupillen  og  var  stivnede;  følgen  deraf  var, 
at  lyset  udefra  ikke  længere  kunde  nå  ind  til  det 
lysperciperende  organ,  linsen.  Araberne  kaldte  ud  fra 
denne  forestilling  sygdommen  for  vandet,  »ma  «,  eller 
vandet,  der  falder  ned,  og  denne  betegnelse  gik  i 
middelalderen  over  i  navnet  cataract,  som  sygdom¬ 
men  bærer  den  dag  idag  og  sikkert  vil  vedblive  at 
bære  til  evig  tid,  som  minde  om  fædrenes  vildfarelse. 

Ganske  naturligt  gjorde  man  ret  tidligt  forsøg  på 
at  fjærne  den  formodede  hinde  ved  at  stikke  en  nål 
ind  i  øjet  og  rive  den  tilside.  Man  vippede  på  denne 
måde  uden  at  vide  det  linsen  ned  i  glaslegemerum- 
met.  Den  øjeblikkelige  effekt  var  i  reglen  god,  idet 
pupillen  blev  fri.  Varig  var  virkningen  dog  kun  i  de 
sjældneste  tilfælde,  idet  linsen  ofte  efter  nogen  tids 
forløb  atter  steg  op  på  plads;  men  i  mange  tilfælde 
skete,  hvad  værre  var,  at  øjet  gik  til  grunde  ved 
smertefulde  betændelser  eller  andre  alvorlige  øjen¬ 
sygdomme  (grøn  stær).  Denne  operationsmetode  kal¬ 
des  reklination  af  linsen,  i  modsætning  til  Daviels,  der 
betegnes  linseextr aktion. 

I  den  anatomiske  orientering  fulgte  jeg  ovenfor  den 
græsk-romerske  kultur,  i  hvilken  reklinationen  først 
viser  sig  på  tiden  omkring  Christi  fødsel. 

I  den  indiske  kultur  har  den  dog  været  kendt 
4 — 500  år  tidligere,  således  som  det  fremgår  af  de  be¬ 
rømte  skrifter,  forfattede  af  Sucruta  og  Charaka ;  for¬ 
nylig  har  man  endog  opdaget,  at  Babyionerne  vist¬ 
nok  har  kendt  stæroperationen  endnu  1500  år  tidligere. 

For  19  år  siden  fandtes  ved  Byen  Susa  en  sten¬ 
søjle  med  kileskrift,  der  oversattes  1902  af  W.  Scheil 
og  viste  sig  at  være  kong  Hammurabis  lov  og  være 
skrevet  c.  2000  år  før  Christi  fødsel,  på  Abrahams 
tid.1)  I  loven  findes  2  paragraffer,  som  synes  at  tage 
sigte  på  stæroperationer. 

1^215  står: 

Når  en  læge 

en  mand  med  et  svært  sår 

med  nål  af  bronce 

har  behandlet 

og  helbreder  manden 

og  mandens  plet 

med  nål  af  bronce 

har  åbnet 

og  mandens  øje 

har  helbredet 

10  shekel  sølv 

vil  han  få. 

I  5  218  står: 

Når  en  læge  en  fri  mand 

med  et  svært  sår 

med  nål  af  bronce 

har  behandlet 

og  lod  manden  dø 

og  mandens  plet 

med  nål  af  bronce 

har  åbnet  og  mandens  øje 

har  ødelagt 

hans  hænder  skal  afhugges. 


*)  Musy ,  Zeitschrift  f.  Augenheilkunde.  Bd.  XXXV.  1916.  S.  311. 

§  220  bestemmer,  at  hvis  det  er  en  slave,  lægen 
har  ødelagt  øjet  på,  skal  han  betale  halvdelen  af 
slavens  værdi  i  sølv. 

Her  hvor  der  er  tale  om  plet,  uklarhed,  i  forbindelse 
med  øjet  og  broncenål,  er  det  vistnok  ikke  for  dristigt 
at  antage,  at  det  drejer  sig  om  reklination  af  grå  stær. 

Kong  Hammurabis  bestemmelse  om  straffen  for  en 
mislykket  operation  er  højst  ejendommelig  og  kan 
næppe  tænkes  gjort  effektiv,  i  hvert  fald  vilde  en 
nutidsøjenlæge,  der  dog  opererer  med  langt  mindre 
risiko,  ikke  komme  til  at  praktisere  ret  længe,  hvis 
denne  bestemmelse  fandtes  i  nutidens  love. 

Mellem  stæroperationen  i  Babylon  og  dens  opståen 
i  Rom  kan  der  ikke  påvises  nogen  forbindelse.  Cel- 
sas  beskrev  her  operationen,  der  den  gang  udførtes 
af  habile  læger;  men  i  middelalderen  blev  forholdet 
et  andet,  de  lærde  medicinere  anså  det  for  at  være 
under  deres  værdighed  at  beskæftige  sig  med  kirurgi, 
og  kirurgerne  under  deres  værdighed  at  have  med 
øjensygdomme  at  gøre.  Største  delen  af  stæropera¬ 
tioner  udførtes  den  gang  og  langt  op  i  den  nyere 
tid  af  omvandrende  stærstikkere,  samvittighedsløse, 
uvidende  personer,  der  drog  rundt  i  gøglervogne  fra 
by  til  by,  ledsagede  af  klovner  og  trompetere  til  at 
gøre  reklame  for  sig.  På  åben  plads  opereredes  pa¬ 
tienten  for  en  måbende,  undrende  hob,  der  fik  lej¬ 
lighed  til  at  overbevise  sig  om,  at  den  syge  ved  ope¬ 
rationen  fik  sit  syn.  Men  når  han  få  dage  senere  of¬ 
test  sad  med  smerten,  var  stærstikkeren  i  reglen  over 
alle  bjærge.  En  del  af  de  tilstedeværende  medicinske 
tilhørere  vil  kende  disse  forhold  fra  Norries  bidrag 


12 


til  stærstikkernes  historie  i  Norden  og  fra  Norman 
Hansens  roman  »Stærstikkeren«,  der  væsentligst  er 
bygget  over  Norries  afhandling.1) 


Fig.  3.  Ridder  Taylor.  Efter  kobberstik. 

Chevalier  Riche  Roma  pinx.  A.  Reinhardt  sc.  Francofurti. 


')  Gordon  Norrie,  Okulister  og  Oftalmologer  i  gamle  Dage,  sårligt  i 
Danmark.  Nordiskt  Medicinskt  Arkiv  1893.  N:r.  7. 

Enkelte  af  disse  vandrende  operatører  var  dog,  i 
hvert  fald  i  den  nyere  tid,  virkeligt  kyndige  folk, 
selv  om  deres  forretningsdygtighed  og  charlatanen 
ofte  var  udpræget  som  f.  ex.  hos  den  også  af  Norrie 
behandlede  verdensbekendte  ridder  Taylor:  »paten¬ 
teret  pavelig,  kejserlig  og  kongelig  øjenlæge,  profes¬ 
sor  i  optik  og  forfatter  til  mere  end  40  skrifter  om 
øjensygdomme  i  forskellige  sprog.« 

Blandt  de  hæderligste  og  mest  samvittighedsfulde 
af  de  gamle  stæroperatører  rager  Dresdener  sårlægen 
Georg  Bartisch  v.  Konigsbruck  højt  op,  han  der  hæv¬ 
dede,  at  øjenlægens  kunst  var  den  ædleste  og  fineste 
af  alle  kunster.  Han  skrev  i  1583  sin  berømte  bog 
Ophthalmodouleia  Das  ist,  Augendienst,  den  første  oftal- 
mologi  siden  Celsus’  dage.  Den  er  forsynet  med  en 
del  billeder,  tegnede  af  ham  selv  og  udførte  i  træ¬ 
snit,  og  deriblandt  er  det  først  kendte  billede  af  en 
stæroperation.1) 

De  ser,  den  foregår  i  en  stue  og  ikke  på  åben 
plads,  thi  der,  siger  Bartisch,  »er  stedet  for  bødlens 
arbejde,  der  udføres  til  skræk  og  advarsel  for  andre, 
men  redelige  folk,  hvad  enten  de  er  patienter  eller 
læger,  optræder  ikke  på  denne  måde.« 

Operatøren,  der  stikker  sin  stærnål  ind  i  patientens 
øje,  sidder  lidt  højere  end  patienten,  hvis  hoved  støt¬ 
tes  af  en  assistent,  begge  dele  er  efter  Celsus  angivelse. 

I  anden-  udgave  af  Bartischs  bog,  der  udkom  103 
år  senere,  altså  1686,  med  uforandret  text  —  sålidt 

*)  Dog  findes  i  biblioteket  i  Bryssel  et  manuskript  fra  1352  med  et 
billede,  fremstillende  slutningen  af  en  stæroperation:  en  stående 
mand  holder  en  nål  i  nærheden  af  en  siddende  mands  øje. 

liv  var  der  den  gang  i  medicinen  —  findes  stæropera¬ 
tionen  udført  i  kobberstik,  iøvrigt  er  den  væsentligste 
forskel  på  de  to  billeder  dragterne,  i  det  første  renæs¬ 
sancekostumer,  i  det  andet  rococodragter. 


Fig.  4.  Reklination  af  stær. 

Efter  træsnit  i  Georg  Bartisch  v.  Konigsbriicks 

OO©  A  AMO  AOYAEIA  1583. 

På  det  første  billede  opererer  lægen  det  venstre 
øje  med  højre  hånd,  paa  det  andet  højre  øje  med 
venstre  hånd.  Formentlig  har  det  af  kunstneren  væ¬ 
ret  udført  omvendt,  da  man  vistnok  som  regel  teg¬ 
nede  sin  fremstilling  direkte  ned  på  træ-  eller  kob¬ 
berpladen  og  derfor  ved  aftrykket  fik  et  spejlbillede, 
men  i  hvert  fald  forlangtes  det  i  de  tider,  at  opera- 

tøren  altid  skulde  sidde  foran  patienten  og  derfor 
måtte  være  ambidexter.  I  vor  tid  vil  man  derimod 


Fig.  5.  Reklination  af  stær.  Efter  kobberstik  i  Georg  Bartisch  v. 
Konigsbriicks  Augen-Dienst.  2den  udg.  1686. 

som  regel  operere  begge  øjne  med  højre  hånd  og 
derfor,  hvis  operationen  sker  på  højre  øje,  stå  bagved 
patienten  på  den  plads,  assistenten  har  på  billederne. 

Hirschberg1)  og  Greeff2)  finder  Bartischs  billeder  li¬ 
det  virkelighedstro,  navnlig  fordi  operatøren  ganske 
meningsløst  holder  den  fri  hånd  på  siden  af  patien¬ 
tens  hoved  istedetfor  at  benytte  den  til  at  holde 
øjenlågene  fra  hinanden.  Bartisch  har  nu  ganske  vist 
selv  i  texten  fremhævet,  at  øjenlågene  skal  holdes  på 
denne  måde;  men  formentlig  har  han  for  ikke  at 
dække  operationsfeltet  tilladt  sig  en  frihed  i  tegnin¬ 
gen.  Jeg  er  dog  tilbøjelig  til  at  tro,  at  operationen 
også  er  mulig  på  den  fremstillede  måde,  thi  på  et 
fotografi,  der  for  et  par  år  siden  fandtes  i  et  engelsk 
oftalmologisk  tidsskrift,  af  stærstik  fra  det  nuværende 
Indien,  hvor  metoden  stadig  anvendes  af  indfødte 
operatører,  ses  samme  anbringelse  af  lægens  fri  hånd. 

Stærnålene,  der  anvendtes,  ser  De  her  et  billede 
af  efter  2den  udgave  af  Bartischs  Bog.  Håndtagene 
er,  som  De  ser,  prægtigt  udstyrede,  et  par  af  dem 
er  snoede,  hvilket  er  en  rest  fra  Celsus '  tid,  og  også 
kendes  fra  Araberne;,  meningen  hermed  var,  at  nålen 
lettere  skulde  kunne  drejes  med  fingrene. 

Bartisch  lagde  den  største  vægt  på  stærnålens  om¬ 
hyggelige  forarbejdelse;  det  er,  siger  han,  »ikke  et 
instrument,  med  hvilket  der  skal  arbejdes  i  træ  eller 
læder,  sten  eller  ben,  men  i  det  subtileste  organ  i 
det  menneskelige  legeme.  Nålen  skal  være  gjort  af 
fint  sølv,  spidsen  skal  være  glat,  spids  og  forgyldt.« 


*)  S.  Hirschberg,  Geschichte  der  Augenheilkunde,  i:  Graefe-Jaemisch , 
Handbuch  der  gesamten  Augenheilkunde.  Bd.  XIII.  Kap.  XXIII. 
Leipzig  1908  (2.  u dg.). 

2)  Richard  Greeff,  Rembrandts  Darstellungen  der  Tobiasheilung. 
Stuttgart  1907. 

Han  nedværdiger  sig  ikke  til  som  de  vandrende  stær¬ 
stikkere  at  benytte  messing-  eller  jærnnåle. 

I  Guillemeaus  kirurgi1)  fra  1595  ses  på  andet 
titelblad  et  billede  af  en  stæroperation,  på  hvilket 
Hirschberg  finder  samme  fejl  som  nys  nævnt,  medens 


Fig.  6.  Stærnåle.  Efter  kobberstik  i  Georg 
Bartisch  v.  Kdnigsbriicks  Augen-Dienst. 
2den  udg.  1686. 


han  er  tilfreds  med  at  fastslå,  at  en  fordring,  Græ¬ 
kerne  og  Araberne  stillede:  at  det  ikke  opererede  øje 
skulde  være  tilbundet,  her  er  sket  fyldest. 

På  det  kongelige  Bibliotek  findes  et  gammelt  ma¬ 
nuskript,  der  viser  sig  at  være  en  afskrift  af  Bar- 
tischs  bog,  men  ledsaget  af  en  del  originale  akvarel- 


x)  Chirurgie  frangoise.  Paris  1595. 

ler  af  patienter  med  øjensygdomme;  blandt  dem  fin¬ 
des  2  stæroperationsscener.  Disse  er  først  beskrevne 
af  Norrie,  1.  c.,  men  aldrig  reproducerede. 

Norrie  har  bestemt  billedernes  alder  til  begyndel¬ 
sen  af  det  17de  århundrede  og  mener,  at  kunstneren 
er  lægen  Anders  Nielsen  Skytte ,  Andreas  Toxotius. 


Fig.  7.  Reklination  af  stær.  Efter  kobberstik  i 
Guillemeau:  Chirurgie  frangoise.  Paris  1595. 


De  ser,  at  de  meget  ligner  Bartischs  billeder;  en 
ejendommelighed,  som  Norrie  har  gjort  opmærksom 
på,  er,  at  patient  og  operatør  sidder  på  lige  høje 
bænke,  altså  på  trods  af  Celsus’  forlangende,  endvi¬ 
dere  at  operatøren  bruger  armstøtte,  der  først  anga¬ 
ves  1617  af  Fabricius  Hildanus. 

Fig.  8.  Reklination  af  stær.  Efter  akvarel  i  et  håndskrift  i  det 
kgl.  Bibliotek.  Anonymi  Buch  von  Augen-Krankheiten,  mit 
gemahlten  Figuren.  GI.  kgl.  Samling,  Fol.  232. 


i 

Fig.  9.  Reklination  af  stær.  Efter  akvarel  i  et  håndskrift  i  det 
kgl.  Bibliotek.  Anonymi  Buch  von  Augen-Krankheiten,  mit 
gemahlten  Figuren.  GI.  kgl.  Samling.  Fol.  232. 

På  billedet  fig.  9  findes  som  exempel  på  kunstne¬ 
rens  naturalisme  den  ene  af  assistenterne  malet  med 
et  »blåt  øje.« 

Det  er  beklageligt,  at  billederne  i  det  omtalte 
manuskript  aldrig  er  udgivne,  de  er  såvel  i  oftalmo- 
logisk  som  i  kulturhistorisk  henseende  af  den  aller¬ 
største  interesse  og  i  kunstnerisk  henseende  ingen¬ 
lunde  ringe. 

Jeg  skal  nu  vise  Dem  et  billede,  der  er  af  ganske 
særlig  betydning  ved  sin  naturtroskab  og  sin  kunstne¬ 
riske  værdi:  Rembrandts  stæroperation  eller,  som  dets 
titel  er,  »Tobias  helbreder  sin  Fader«.  Billedet  er  et 
maleri,  der  findes  i  grev  Arenbergs  samling  i  Bryssel. 
Det  er  stukket  to  gange  i  kobber,  første  gang  af 
Marcenay  1755,  anden  gang  af  Greenwood.  De  ser 
her  et  billede,  taget  efter  Marcenays  stik. 

Billedet  er  en  overordentlig  naturalistisk  fremstil¬ 
ling,  der  ikke  lader  den  kyndige  i  tvivl  om,  at  male¬ 
ren  har  studeret  stæroperationen  efter  naturen,  inden 
han  gav  sig  i  lag  med  sin  opgave.  Det  er  interessant 
at  se,  hvorledes  unge  Tobias ,  operatøren,  forstår  at 
fixere  den  gamles  hoved  på  samme  måde  mod  sit 
bryst,  som  øjenlægen  nu  om  stunder  vilde  gøre  det 
i  en  lignende  situation,  hvor  højre  øje  skulde  opere¬ 
res  med  højre  hånd1),  og  det  synes  også,  at  han 
fixerer  øjenlåget  på  patienten. 

Foran  patienten  står  hans  gamle  hustru,  der  hol¬ 
der  hans  hænder,  dels  for  ved  berøring  at  yde  ham 
kærlig  trøst,  dels  for  at  hindre  ham  i  uvilkårligt  at 


9  Kobberstikket  er  spejlbillede  af  maleriet. 

gribe  op  i  operationsfeltet.  I  dette  ses  operatøren 
arbejdende  med  sin  nål,  der  har  en  stilling,  hvoraf 
det  tydeligt  fremgår,  at  øjeblikket  er  operationens 


Fig.  10.  Tobias  helbreder  sin  fader.  Rembrandt  pinx. 
Marcenay  sculp.  1755. 

sidste  fase,  netop  den  hvor  linsen  presses  ned  i  glas¬ 
legemet,  og  patienten  får  sin  syn.  —  Englen  følger 
som  en  interesseret  student  med  spændt  og  ængste- 

lig  opmærksomhed  operationen,  medens  operatøren 
er  fuldstændig  optaget  af  sit  ansvar. 

De  af  mine  tilhørere,  der  kender  Tobias ’  bog,  vil 
føle  sig  desorienterede  af  Rembrandts  fremstilling.  For 


Fig.  i  i.  Brudstykke  af  fig.  io. 

dem  af  de  tilstedeværende,  der  ikke  kender  den,  skal 
jeg  korteligt1)  referere  den  del  af  dens  indhold,  der 
har  betydning  for  billedet,  og  der  er  dobbelt  grund 

h  Efter  Fr.  Buhis  for  nylig  udkomne:  »Fortællingerne  om  Tobit  og 
Judith.«  Kbh.  1919. 

til  på  dette  sted  at  gøre  det,  fordi  Tobias  er  stær¬ 
stikkernes  skytspatron,  og  billeder  af  hans  historie 
undertiden  fandtes  malede  på  deres  vogne.  —  På  ti¬ 
telbladet  af  2den  udgave  af  Bartischs  bog  ses  da 
også  som  titelvignet  Tobias  med  englen  og  sin 
hund,  omskrevet  med  et  »vias  tuas  domine  demon- 
stra  mihi.«1) 

Tobias'  bog  handler  om  en  mand  ved  navn  Tobias 
og  hans  søn  af  samme  navn.  En  gang  den  gamle  selv 
havde  begravet  en  af  sin  slægt,  vilde  han,  da  han 
kom  til  sit  hus,  ikke  gå  ind,  thi  da  han  havde  rørt 
ved  et  lig,  var  han  uren.  Han  lagde  sig  derfor  in¬ 
denfor  gårdmuren  med  åbne  øjne,  og  en  af  de  sva¬ 
ler,  der  fandtes  i  muren,  kastede  sit  skarn  i  hans 
øjne,  så  der  blev  hvide  pletter  i  dem.  Han  henvendte 
sig  til  lægerne;  men  de  kunde  ikke  hjælpe  ham,  og 
jo  mere  de  salvede  øjnene,  des  dårligere  blev  de,  og 
til  slut  var  han  helt  blind  og  var  berøvet  synet  i 
4  år. 

Tobias'  bøn  til  Herren  blev  hørt,  og  englen  Rafael 
udsendtes  for  at  helbrede  ham.  Unge  Tobias ,  der  af 
sin  fader  sendtes  ud  for  at  hæve  en  pengesum,  fik 
Rafael  til  ledsager  uden  at  vide,  hvem  han  var.  De 
kom  om  aftenen  til  Tigris,  og  da  Tobias  vilde  gå  ud 
i  floden  for  at  bade  sig,  slog  en  fisk  op  og  truede 
med  at  sluge  hans  fod.  Englen  befalede  Tobias  at 
gribe  fisken,  kaste  den  på  land  og  udtage  dens  lever, 
hjærte  og  galde.  Hvortil  leveren  og  hjærtet  skal  an¬ 
vendes,  forbigås  her,  fordi  det  kun  vedrører  den  del 


x)  Se  vignetten  på  bagsiden  af  titelbladet  foran. 


af  fortællingen,  som  lades  uomtalt;  men  med  galden 
skal  den,  •  der  har  hvide  pletter  i  øjnene,  indgnide 
dem,  så  bliver  han  helbredet. 

Ved  hjemkomsten  befaler  Rafael  Tobias,  at  han 
skal  stryge  galde  i  den  gamles  øjne;  når  han  føler 
det  svie,  vil  han  gnide  dem,  og  da  vil  de  hvide  plet¬ 
ter  forsvinde.  Alt  dette  sker,  unge  Tobias  smurte  gal¬ 
den  i  faderens  'øjne,  og  da  det  sved  i  øjnene,  og  han 
gned  dem,  skællede  de  hvide  pletter  af  fra  øjenkro¬ 
gene,  og  han  så  sin  søn  og  faldt  ham  grædende  om 
halsen,  hvorpå  han  takkede  Gud,  »fordi  du  har  voldt 
mig  smerte  og  forbarmet  dig  over  mig.« 


Som  bekendt  har  Rembrandt  udført  en  del  billeder, 
tegninger  og  malerier,  Tobiashistorien  vedrørende,  og 
man  spørger  sig  selv,  hvorledes  det  kan  gå  til,  at 
den  store  naturalist,  der  har  vist  et  så  betydeligt 
kendskab  til  Tobiasfortællingen,  ikke  i  helbredelses¬ 
scenen  har  fulgt  denne.  Tobiashelbredelsen  er  frem¬ 
stillet  af  mange  andre  kunstnere,  men  altid  som  en 
slags  massage  og  aldrig  før  eller  senere  på  denne 
usædvanlige  måde. 

Professor  Greeff  i  Berlin  har  i  sin  bog  »Rembrandts 
Darstellungen  der  Tobiasheilung«  givet  en  forklaring 
herpå.  I  den  græske  text,  hvori  Tobias'  bog  kendes, 
er  der  om  den  sygdom,  gamle  Tobias  lider  af,  brugt 
udtrykket  leucomata,  et  udtryk,  som  øjenlægerne 
bruger  den  dag  idag  i  dets  oprindelige  betydning: 
pletter  på  hornhinden.  Da  Luther  oversatte  biblen, 

begik  han  imidlertid  her  en  oversætterfejl,  idet  han 
lod  leucom  betyde  stær,  og  denne  fejl  gik- igen  i  den 
hollandske  bibeloversættelse.  Rembrandt  måtte  altså 
tro,  at  det  drejede  sig  om  en  stærhelbredelse,  og, 
medicinsk  interesseret  som  han  var,  har  han  frem¬ 
stillet  den  helbredelsesmetode,  man  den  gang  an¬ 
vendte  for  stær. 

Det  er  rimeligt  at  tro,  at  der  bag  Tobiashelbredel- 
sen  ligger  en  virkelig  begivenhed;  dette,  at  den  gamle 
ved  helbredelsen  føler  smerte,  tyder  ikke  på,  at  den 
er  at  opfatte  som  et  under. 

Greeff  vil  betragte  det  som  ret  fastslået,  at  Tobias 
ikke  kan  have  lidt  af  stær,  dels  fordi  en  sådan  ikke 
kan  opstå  af  den  nævnte  årsag,  dels  fordi  han  mener, 
at  helbredelse  af  stær  ved  ydre  manipulationer  er  en 
umulighed.  —  Hvad  imidlertid  den  af  patienten  an¬ 
givne  årsag  angår,  forbavser  det  mig,  at  Greeff  til¬ 
lægger  denne  nogen  betydning.  Vi  læger  kender  af 
erfaring,  at  praktisk  talt  alle  vore  patienter  har  tænkt 
sig  en  årsag  til  deres  sygdom,  men  at  denne  årsag 
i  reglen  er  urigtig  eller  usikker.  Det  er  altid  en  eller 
anden  ikke  helt  dagligdags  begivenhed,  der  sættes  i 
forbindelse  med  sygdommen.  Der  er  intet  til  hinder 
for,  at  forholdet  kan  have  været  således  med  gamle 
Tobias;  da  hans  alderdomsstær  begynder  at  melde  sig, 
sætter  han  den  i  forbindelse  med  den  usædvanlige 
begivenhed  med  svalen,  der  iøvrigt  næppe  kan  tæn¬ 
kes  at  have  kastet  sit  skarn  i  begge  hans  øjne.  Lidel¬ 
sen  har  desuden  udviklet  sig  langsomt,  således  som 
grå  stær  plejer,  thi  Tobias  siger,  »jo  mere  de  sal¬ 
vede  mine  øjne  med  lægemidler,  des  dårligere  blev 


27 


mit  syn  ved  de  hvide  pletter,  indtil  jeg  blev  helt 
blind.« 

Greeffs  påstand,  at  stær  ikke  kan  helbredes  ved 
ydre  manipulationer,  er  i  hvert  fald  urigtig,  således 
som  en  blindehelbredelse,  der  foregik  her  i  landet 
for  få  år  siden,  viser.  Den  er  offentliggjort  i  Hospi¬ 
talstidende  1 91 1  af  nuværende  kredslæge  Jespersen  i 
Faaborg  og  ligner  Tobiashelbredelsen  påfaldende. x) 
Det  drejer  sig  om  en  mand  med  énsidig  stær,  der  en 
dag,  da  han  graver  i  sin  have,  kommer  i  sved,  og 
da  sveden  fra  panden  løber  ned  i  øjet  og  generer 
ham,  gnider  han  dette  med  knoen  af  sin  hånd.  Det 
overraskende  resultat  heraf  var,  at  manden  fik  sit 
syn,  og  naboerne  lagde  mærke  til,  at  den  grå  hinde, 
der  tidligere  havde  været  for  hans  øje,  var  for¬ 
svunden.  Forklaringen  til  hans  helbredelse  var  sim¬ 
pelthen  den,  at  den  fordunklede  linse  ved  manipula¬ 
tionen  var  revet  løs  og  var  faldet  ned  i  glaslegeme- 
rummet,  hvorved  pupillen  var  bleven  fri. 

Jeg  tillod  mig  efter  Jespersens  meddelelse  —  også 
i  Hospitalstidende* 2)  —  at  henlede  opmærksomheden 
på  ligheden  med  Tobiashelbredelsen  og  tror  nu  som 
den  gang,  at  Luther  havde  ret,  da  han  skrev  stær,  og 
Rembrandt  havde  ret,  da  han  fremstillede  helbredel¬ 
sen  som  en  reklination  (ganske  vist  var  det  en  rekli- 
nation  uden  anvendelse  af  stærnål). 

Desuden  skal  man  næppe  tillægge  ordet  leucom  i 

9  Jespersen,  Et  Tilfælde  af  spontan  Luxation  af  den  cataractøse  Linse 
ind  i  Corpus  vitreum.  Hospitalstidende.  Kbh.  1911.  S.  1409. 

2)  K.  K.  K.  Lundsgaard ,  Tobiashelbredelsen.  Hospitalstidende.  Kbh. 
191  1 .  S.  1 508. 


28 


Tobiasfortællingen  altfor  stor  betydning.  Professor 
Buhi,  1.  c.,  er  ikke  utilbøjelig  til  at  mene,  at  der  bag 
den  græske  text  til  fortællingen  ligger  en  hebraisk 
grundtext,  og  gør  netop  ved  Luthers  oversættelsesfejl 
den  bemærkning,  at  det  jo  kommer  an  på,  hvad  der 
har  stået  i  grundtexten.  —  Hertil  kommer,  at  Israeli- 
terne,  efter  hvad  Hirschberg  meddeler  i  sin  »Geschichte 
der  Augenheilkunde«,  benyttede  det  samme  ord  for 
hornhindepletter  og  stær,  nemlig  ordet  Jerod,  og  der 
er  altså  intet  til  hinder  for,  at  dette  ord  kan  have 
været  benyttet  i  grundtexteni x) 

Jeg  nævnte  for  Dem,  at  Rembrandt  må  have  over¬ 
været  stæroperationer  for  at  kunne  male  billedet,  og 
det  er  da  også  lykkedes  Greeff  rundt  på  Evropas 
kunstsamlinger  at  finde  ikke  mindre  end  7  skitseteg¬ 
ninger  til  det,  og  det  fremgår  tydeligt  af  dem,  at  de 
er  gjorte  på  operationsstuen.  Hvilken  operatør  der 
har  vist  Rembrandt  operationen,  mener  Greeff  også  at 
kunne  sige.  De  ved,  at  Rembrandt  på  anatomibilledet 
i  Haag  har  malet  anatomen  Tulp,  i  hvis  kreds  han 
kom;  nu  havde  Tulp  netop  blandt  sine  elever  én,  der 
beskæftigede  sig  med  øjenoperationer,  Job  van  Mee- 
kren,  og  ham  kan  det  altså  have  været. 

1  Heisters  »De  cataracta  glavcomate  et  amavrosi«, 
Altorfi  1713,  findes  et  stæroperationsbillede.  I  en 
elegant  stue  sidder  patienten,  en  dame,  overfor  ope¬ 
ratøren,  der  her  korrekt  holder  øjenlågene  fra  hinanden 

b  Hirschberg ,  op.  cit.  S.  29.  (Jerod):  Stær  eller  hornhindeuklar¬ 
hed  (Grundbetydningen  kan,  efter  hvad  J.  Barth  meddeler,  ikke 
afgøres.  Preuss  tyder  det  som  amblyopi). 

med  sine  fingre.  Allongeparykken  passer  ikke  til  vore 
forestillinger  om  aseptik.  —  I  Heisters  kirurgi  vil  De 
finde  et  andet  billede  af  stæroperation. 


Fig.  12.  Reklination  af  stær.  Efter  kobberstik  i 
Heisters  De  cataracta  glavcomate  et  amavrosi. 

2den  udg.  Altorfii  1720. 

Da  på  overgangen  mellem  det  17de  og  1 8de  år¬ 
hundrede  linsens  rigtige  beliggenhed  og  stærens  sande 

væsen  var  fastslået  af  de  to  franskmænd  Maitre  Jean 
og  Brisseau,  var  betingelsen  for  ideen  til  stærextrak- 
tionen  dermed  givet,  og  det  blev  altså  Daviel,  der 
først  udførte  den. 

\ 

Ved  anden  lejlighed1)  har  jeg  gjort  opmærksom 
på,  at  extraktion  af  linsen  på  dyr  dog  formentlig  er 
foretaget  af  guldmageren  Borri  c.  ioo  år  før  Daviel. 
Borri  imponerede  sin  datids  videnskab  ved  en  vid¬ 
underlig  øjenoperation :  han  udtømte  på  fugle  igen¬ 
nem  et  hornhindesnit  øjets  indhold,  inddryppede  sin 
gyldne  vædske,  og  i  løbet  af  kort  tid  fyldte  øjet  sig 
påny,  og  dyret  kunde  se. 

Den  danske  videnskab,  eller  en  del  af  den  med 
Ole  Borch  og  Thomas  Bartholin  i  spidsen,  lod  sig,  i 
hvert  fald  en  tid,  imponere  af  dette  kunststykke,  som 
Borri  også  gjorde  for  majestæten  Frederik  III,  men 
hemmeligheden  var  egentlig  lige  til.  Borch  og  Bartho¬ 
lin  levede  stadig  i  den  forestilling,  at  linsen  var  sy¬ 
nets  hovedorgan,  således  som  Celsus  havde  hævdet; 
når  de  så  den  komme  ud  af  øjet,  interesserede  resten 
af  indholdet  dem  ikke,  så  var  det  et  under,  om  dy¬ 
ret  igen  kom  til  at  se.  Det  er  vel  sandsynligt,  at 
noget  af  glaslegemet  er  flydt  ud  med,  men  dette  er 
dog  hos  fugle  ganske  godt  beskyttet,  fordi  de  i  øjets 
væg  har  forbeninger,  der  hindrer,  at  det  falder  sam¬ 
men.  —  Og  Borris  operation  har  simpelthen  været 
en  linseextraktion  måske  med  tab  af  noget  glaslegeme. 

J)  K.  K.  K.  Lundsgaard,  Guldmageren  Borri  og  hans  vidunderlige 
øjenoperation,  Tilskueren,  Kbh.  1917.  S.  262. 

K.  K.  K.  Lundsgaard ,  Borri — Thomas  Bartholin — Henrik  Skriver, 
Janus,  Leiden  1918.  S.  41. 

Der  er  i  virkeligheden  heller  intet  til  hinder  for, 
at  Borri  kan  have  været  bekendt  med  de  virkelige 
anatomiske  og  fysiologiske  forhold,  da  allerede  på 
det  tidspunkt  enkelte  røster  havde  hævet  sig  for,  at 
stæren  sad  i  linsen,  og  at  det  var  linsen,  man  med 
sin  stærnål  »stødte  fra  tronen«. 

Til  trods  herfor  og  til  trods  for  Maitre  Jeans  og 
Brisseaus  soleklare  beviser  varede  det  dog  længe,  in¬ 
den  sandheden  helt  trængte  igennem;  endnu  1719 
meddeles  i  et  fransk  tidsskrift,  at  Winsløv  ved  et  til¬ 
fælde  af  stær  har  fastslået,  at  linsen  var  uskadt,  og 
at  sygdommen  bestod  i  en  hinde. *) 

Men  for  at  vende  tilbage  til  Daviel  og  hans  epoke¬ 
gørende  opfindelse  skal  jeg  vise  Dem  et  interessant 
billede  begivenheden  vedrørende. 

I  1756  opererede  Daviel  højre  øje  på  den  24-årige 
maler  Francois  de  Voge,  der  i  to  år  havde  været 
blind  på  begge  øjne.  Han  var  opereret  på  det  ven¬ 
stre  øje  med  reklination  uden  resultat.  Daviel  har 
beskrevet  operationen  omhyggeligt;  straks  efter  lin¬ 
sens  fjærnelse  råbte  de  Voge,  at  han  så. 

Hvor  fortræffeligt  hans  syn  blev,  kan  vi  den  dag 
idag  overbevise  os  om  ved  at  betragte  det  allegoriske 
billede,  som  de  Voge  efter  operationen  tegnede  for 
at  hædre  Daviel  og  hans  opfindelse,  og  som  le  Mire 
stak  i  kobber. 

Daviel,  ledet  af  sin  genius,  ud  af  hvis  hoved  den 
hellige  ild  flammer,  og  som  i  hånden  bærer  stær- 


*)  Memoires  Pour  L’histoire  Des  Sciences  &  des  beaux  Arts  (Mern. 
de  Trévoux)  1719  S.  366. 

instrumenterne,  føres  op  mod  berømmelsens  tempel, 
der  ligger  bag  stejle  utilgængelige  klipper.  Templet 
vises  ham  af  den  medicinske  opfindelses  gudinde,  der 


Fig.  13.  Franpois  de  Voges  billede  i  anledning  af  Daviels 
operation.  Efter  kobberstik  af  Noel  le  Mire. 

bærer  slangestaven  og  en  hånd  med  et  vågent  øje. 
Ved  siden  svæver  Praxis  eller  Erfaring  med  blyloddet, 

der  altid  viser  ret,  og  med  passeren,  hvormed  hun 
måler  alt. 

Højere  oppe  ses  Berømmelsen  med  sin  fakkel  og 
sin  trompet,  hun  lyser  og  blæser  Daviels  ry  over 
verden,  medens  solen  øverst  i  billedet  spreder  sky¬ 
erne  på  himlen,  som  Daviel  spreder  dem  i  mennesket. 


Fig.  14.  Stærextraktion.  Tegnet  af  Chodowiecki  1772.  Stukket 
i  kobber  til  Lavaters  »Physiognomische  Studien«.  1775 — 78. 


Nederst  til  højre  ses  en  medaillon,  over  hvilken  en 
hane  og  en  slangestav.  I  medaillonen  findes  Daviels  por¬ 
træt,  der  vises  frem  af  malerens  genius  til  kobber¬ 
stikkerens. 

Stikket  er  en  stor  sjældenhed.  På  et  exemplar, 
jeg  ejer,  og  hvorefter  billedet  er  taget,  har  Daviel 
selv  skrevet  sit  navn  på  bagsiden.  Det  samme  er  til- 

fældet  på  to  andre  exemplarer,  hvis  existens  jeg  kender, 
deraf  ét  på  vor  Kobberstiksamling;  det  er  vel  der¬ 
for  rimeligt  at  antage,  at  Daviel  har  signeret  dem  alle. 

Med  Daviels  operation  ophørte  de  vandrende  stær¬ 
operatørers  tid  ikke;  enkelte  af  disse  erstattede  re- 
klinationen  med  extraktionen,  det  var  f.  ex.  tilfældet 
med  baron  v.  Wenzell,  hvem  Chodowiecki  i  1772  frem¬ 
stillede  opererende  på  et  billede,  jeg  her  skal  vise 
Dem  (fig.  14).  Greeff1)  har  ment,  at  billedet  fremstiller 
en  reklination,  men  Hirschberg  hævder,  at  v.  Wenzell  i 
1772  ikke  mere  gjorde  denne  operation.2) 

Hermed  skal  jeg  slutte  disse  bemærkninger  om  det 
lille  operative  indgreb,  om  hvilket  man  påstår,  at 
øjenlæger  altid  skal  tale,  og  som  de  aldrig  kan  blive 
trætte  af  at  tale  om. 

Forklaringen  til  denne  vor  interesse  er  dog  gan¬ 
ske  naturlig.  Operationen  rummer  på  det  lille  felt, 
der  er  dens  område,  så  mange  muligheder  for  modi¬ 
fikationer,  at  ingen  storkirurgisk  operation  i  den 
henseende  overgår  den;  den  giver  i  de  få  minuter, 
den  under  normale  forhold  varer,  anledning  til  så 
megen  spænding  og  sindsbevægelse,  at  man  aldrig 
bliver  blasert  overfor  den,  og  der  er  ingen  grænser 
for  de  overraskelser,  man  kan  opleve  under  efterbe¬ 
handlingen. 

Man  fortæller,  at  en  gammel  stærstikker  en  gang 
på  spørgsmål  om,  hvorledes  han  havde  lært  at  gøre 
stæroperation,  svarede,  at  den  havde  man  først  lært, 


’)  Op.  cit.  S.  69. 
*)  Op  cit.  S.  314. 

når  man  havde  ødelagt  så  mange  øjne,  at  de  kunde 
fylde  en  hat.  Formodentlig  var  det  den  historie, 
min  gamle  lærer  Hansen  Grut  tænkte  på,  da  han  en 
gang  i  en  samtale  om  Daviels  operation  forsikrede, 
at  jeg  først  vilde  have  lært  at  gøre  den,  når  jeg 
havde  fjærnet  så  mange  linser,  at  de  kunde  fylde 
en  høj  hat.  Den  gang  Grut  sagde  det,  troede  jeg, 
han  spøgte,  men  siden  da  har  jeg  oplevet  en  del 
og  er  klar  over,  at  der  ikke  var  nogen  overdrivelse 
i  hans  ord.  Thi  det  er  hemmeligheden  ved  stær¬ 
operationen,  at  den,  hver  gang  man  gør  den,  former 
sig  forskelligt;  deraf  vor  interesse,  derfor  trættes  vi 
aldrig  af  den. 

